שי דיין: "אני אומנם לא עובד בשבת, אבל מבין היטב ללבם של אלו שנאלצים לעבוד. בעבר עבדתי בשבת. מיד אחרי הקידוש הייתי יוצא לעבוד מ-21:30 עד 07:00 בבוקר. אחר כך הייתי ישן עד ארבע בצהריים, והילדים שקמו בבוקר לא ראו את אבא שלהם לוקח אותם לטייל. אבא שלהם לא מדבר איתם כי הוא ישן. למה ישן? כי הוא צריך לצאת לעבוד גם במוצאי שבת!"
הפתעה ציפתה לבלייני תל אביב שיצאו אמש (יום ו', 6.12.19) כשעה אחרי כניסת השבת לבלות ברחוב דיזנגוף. אנשים שהסיעו עגלה עליה נכתב "בירה חינם - במימון עיריית תל אביב" ובה בירות קרות החלו לחלק עשרות בירות לכל מי שישב ליד שולחן עם תפריט בברים, למורת רוחם של בעלי הברים.
אלא שמי שעמד מאחורי החלוקה לא הייתה העירייה, אלא איגוד נהגי המוניות הארצי, שמחה על תחבורה ציבורית חינם שמספקת עיריית תל אביב-יפו ועיריות גבעתיים, רמת השרון וקריית אונו. חלק מן הבליינים המופתעים סברו שמדובר במתיחה ושאלו: "אתה ישראלי?", "איפה פה הקאץ'?".
יושב-ראש ועד ארגון נהגי המוניות הארצי, שי דיין, הזדרז להסביר: "אם האוטובוסים חינם - גם הבירה חינם. הרשויות המקומיות דואגות רק לעסקים בת"א. ומה איתי, המונית שמסתובבת בת"א, אני לא עסק?! מה אני - אחד שבא להפריע ולהציק למישהו? אני נותן שירותי תחבורה ציבורית, נקודה. אני מפוקח על-ידי משרד התחבורה עם תעריפים. לא ייתכן שמישהו יבוא וייקח את הפרנסה לאנשים שיוצאים מהבית בשישי ובשבת להביא אוכל לילדים שלהם. בפרנסה של ציבור לא פוגעים. אין דבר כזה!
"נוסעים שואלים את נהג המונית - על מה אתה לוקח ממני 70-60 שקל? הם לא יודעים שעל כל ליטר דלק זה עולה 5 שקלים לנהג מונית. אז למה שהעירייה שמביאה נוסעים למקומות הבילוי חינם, לא תחלק להם גם בירה שעולה 30 שקל?", שאל.
דיין סיפר על מצוקת נהגי המוניות ואמר: "אני אומנם לא עובד בשבת, אבל מבין היטב ללבם של אלו שנאלצים לעבוד. בעבר עבדתי בשבת. מיד אחרי הקידוש הייתי יוצא לעבוד מ-21:30 עד 07:00 בבוקר. אחר כך הייתי ישן עד ארבע בצהריים, והילדים שקמו בבוקר לא ראו את אבא שלהם לוקח אותם לטייל. אבא שלהם לא מדבר איתם כי הוא ישן. למה ישן? כי הוא צריך לצאת לעבוד גם במוצאי שבת!"
לדבריו, "זו עוולה גדולה נגד אוכלוסייה שמגיעה משכבות סוציו-אקונומיות נמוכות. נהגי מוניות מהפריפריה מגיעים לעבוד בתל אביב בשבת כדי להתפרנס. מגיעים מחיפה, מכרמיאל, בצפון מכרמיאל מבקה אל גרבייה, מאום אל-פחם, מפקיעין ומעוד מקומות. פרנסה זו לא מילה גסה. מה רוצים, שנמכור סמים ונפרוץ לדירות כדי להביא כסף לשלם את החשבונות וההוצאות?".
יו"ר ועד איגוד נהגי המוניות קרא בתגובה לתחרות הלא הוגנת לחרם נגד חברת "מובילי הוורדים", החברה הקבלנית שמשמשת את עיריית תל אביב לקווי 'נעים בסופ"ש': "צריך להפסיק לעבוד עם מובילי הוורדים. הלוואי כל מכוניות של מובילי הוורדים ייתקעו ויישארו בלי סולר".
ארגוני נהגי המוניות מפולגים ביניהם ומתקשים לייצר חזית אחידה למאבקים משותפים. על הפרק עומדת הגשת עתירה לבג"ץ נגד ועדת המחירים בבקשה לעצור את התמחור שיביא להפחתת המונה ב-15% ב-1 בינואר 2020, ויגרום הפסדים לנהגי המוניות. הוועדים פועלים לגייס 50 שקלים מכל נהג לצורך מימון העתירה.
ועוד ברקע הפעלת התחבורה הציבורית בשבת בגוש-דן, בליל שבת ובשבת בצהריים הפגינו עשרות חרדים תושבי בני ברק וחסמו את רחוב ז'בוטינסקי בכמה נקודות. לפי שעה אין קריאה של הנהגת הציבור החרדי להפגין, ובערב שבת פרסמו רבנים בפלג הליטאי, הרב חיים קנייבסקי וגרשון אדלשטיין מכתב בו קראו לרבני הקהילות לעורר השבת את חיזוק שמירת ולימוד הלכות שבת. מנגד, חבר מועצת גדולי התורה של דגל התורה, הרב יצחק זילברשטיין, אמר כי זה טוב להתחזק בשמירת שבת, אך אין בכך די וחייבים לעשות הפגנה ומחאה גדולה, מבלי לחשוש לחילולי שבת מצד שוטרים וצלמי עיתונות שיגיעו בעקבות ההפגנה.
במוצאי השבת בשעה 21:00 צפויים מתנגדי התחבורה העירונית בשבת לקיים הפגנת מחאה מול ביתו של ראש עיריית ת"א, רון חולדאי.